હનુમાનગાળા એ ખાંભા તાલુકાને અડીને આવેલા જંગલ અને તુલસીશ્યામ રેન્જનું નરી પ્રકૃતિથી હર્યુંભર્યું નયનરમ્ય સ્થળ છે. ખાંભાથી ૧૮ કિલોમીટરના અંતરે જયારે અમરેલીથી ચલાલાના રસ્તે ૭૦ કિ.મી. અને સાવરકુંડલાથી ૪ર કિ.મી. દૂર આવેલ ગીર જંગલ વચ્ચેનું આ પ્રાકૃતિક સ્થળ છે. સૌ કોઈને પોતાની તરફ ખેંચે તેવું આકર્ષક સાથે શાંત અને કુદરતી રીતે સચવાયેલ નીતનવી વનસ્પતિથી સમૃધ્ધ આ વન ખાતે પહોંચવા માટે ખાંભાથી ઉના તરફ જતા રસ્તામાં બાબરપરા ગામથી આથમણી બાજુ વળતો રસ્તો આવે છે. આ રસ્તા પર પ (પાંચ) કિ.મી. અંતરે જ આવ્યું છે.